b'\n_START_ARTICLE_\nCirkus\n_START_SECTION_\nHistorie\n_START_PARAGRAPH_\nBegrebet cirkus kan f\xc3\xb8res tilbage til Circus Maximus, som l\xc3\xa5 mellem Palatinerh\xc3\xb8jen og Aventinerh\xc3\xb8jen i Rom. Dette er den f\xc3\xb8rste form for cirkus i ordets underholdningsm\xc3\xa6ssige betydning. Circus Maximus bestod af et langstrakt amfiteater omsluttende en v\xc3\xa6ddel\xc3\xb8bsbane, hvor hestev\xc3\xa6ddel\xc3\xb8b og stridsvognsk\xc3\xb8rsel var p\xc3\xa5 programmet. _NEWLINE_I denne antikke betydning svarer det romerske circus til det gr\xc3\xa6ske ord hippodrom, der er betegnelsen for en hestev\xc3\xa6ddel\xc3\xb8bsbane i antikkens Gr\xc3\xa6kenland_NEWLINE_Engl\xc3\xa6nderen Philip Astley viste i 1768 f\xc3\xb8rste gang kunstridning suppleret med artistnumre i en cirkelrund manege. Han havde opdaget, at en st\xc3\xa5ende rytter havde to fordele ved cirkelbev\xc3\xa6gelsen, nemlig j\xc3\xa6vn hastighed og konstant centrifugalkraft, og de gav god st\xc3\xb8tte ved balance\xc3\xb8velser p\xc3\xa5 en hesteryg. Astley selv kaldte det amfiteater, mens hans medhj\xc3\xa6lper, Charles Hughes, var den f\xc3\xb8rste, der anvendte ordet cirkus om den slags forestilling. Astley n\xc3\xa5ede at opf\xc3\xb8re 19 cirkusbygninger rundt om i Europa, inden sin d\xc3\xb8d i 1814._NEWLINE_Den f\xc3\xb8rste nordiske cirkusforestilling fandt sted i Stockholm i 1787, mens k\xc3\xb8benhavnerne m\xc3\xa5tte vente til 1799, f\xc3\xb8r de kunne opleve cirkus. I 1830 opf\xc3\xb8rte Philippo Pertoletti, der var af venetiansk afstamning, Danmarks f\xc3\xb8rste cirkusbygning. Den var en stor tr\xc3\xa6bygning med plads til 1800 tilskuere og l\xc3\xa5 ved siden af teatret p\xc3\xa5 N\xc3\xb8rrebro, der var indrettet i en af Bl\xc3\xa5g\xc3\xa5rdens fl\xc3\xb8je af Pertoletti-familien i 1820, teatret br\xc3\xa6ndte i 1833. N\xc3\xb8rrebro var p\xc3\xa5 det tidspunkt et popul\xc3\xa6rt udflugtsm\xc3\xa5l for k\xc3\xb8benhavner-borgerskabet, og der var opst\xc3\xa5et flere udsk\xc3\xa6nknings- og forlystelsessteder. Pertoletti-artistfamilien b\xc3\xb8d p\xc3\xa5 en bred vifte af underholdning og foreviste blandt andet elefanter._NEWLINE_K\xc3\xb8benhavns nuv\xc3\xa6rende cirkusbygning, med den karakteristiske cirkul\xc3\xa6re form og kuppel p\xc3\xa5 Axeltorv, blev opf\xc3\xb8rt i 1885-1886.'